苏辙
中秋夜八绝
长空开积雨，清夜流明月。
看尽上楼人，油然就西没。
谁遣常时月，偏従此夜明。
暗添珠百倍，潜感兔多生。
欲见初容烛，将升尚有星。
渐高围渐小，云外转亭亭。
明入庭阴白，寒侵酒气微。
夜深看更好，楼上渐人稀。
浮光看不定，重露试还无。
影翻狂舞客，明误已栖乌。
巧转上人衣，徐行度楼角。
河汉冷无云，冥冥独飞鹊。
猿狖号枯木，鱼龙泣夜潭。
行人已天北，思妇隔江南。
看久须扶立，行贪遂失归。
谁能终不睡，烂醉羽觞飞。